《送八歌归寓里》
宋代·韩淲

我觉日已老，梦寐思故山。故山修竹多，春流正潺湲。

喜汝调官归，尚得年岁閒。为我守坟墓，经理田舍间。

四时温饱外，寻幽可怡颜。出入更择友，势利常怀奸。

因风频寄书，慰此双鬓斑。潮横渔浦渡，水满龙山湾。

离眼望征棹，形滞心已还。谁怜辇毂吏，青衫裹痴顽。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。